## La Generalitat mobilitza més de 73 milions d’euros per a impulsar la rehabilitació energètica i la regeneració de barris i vivendes

*** Amb una convocatòria oberta fins a 2026, el Consell reforça el seu compromís amb la sostenibilitat i la millora de vivendes
* El director general de Vivenda exposa en la jornada Rehabiforum en Cevisama 2025 els principals programes d’ajudes impulsats per la Generalitat per a gestionar actuacions en matèria de rehabilitació**

La Generalitat fomenta la rehabilitació energètica i la regeneració de barris i vivendes a la Comunitat Valenciana amb polítiques que es financen tant amb recursos propis com amb fons europeus i reflectixen el compromís del Consell amb la sostenibilitat i la millora del parc de vivendes públic.

Així, les iniciatives desenrotllades pel Consell en matèria de rehabilitació i eficiència dels edificis han sigut exposades este dimarts per director general de Vivenda, Juan Antonio Pérez Sala, durant la taula redona ‘La Directiva de prestacions d’eficiència dels edificis (EPBD): reptes i oportunitats de la nova directiva d’eficiència en els edificis’, en la qual ha participat i que s’ha organitzat dins de la jornada Rehabiforum en Cevisama 2025.

El director general ha debatut sobre esta matèria amb altres membres de la taula, entre ells, el degà del Col·legi Oficial d’Arquitectes de la Comunitat Valenciana (COACV), Salvador Lara; el vicepresident del Col·legi Oficial d’Arquitectura Tècnica de València (COAT), Salvador Mocholí Alabau; la representant de la Junta de Govern del Col·legi d’Administradors de Finques de València i Castelló, Eugenia Coso; i el director de Zona Centre i Llevant de Deutsche Bank, Miguel Ángel Encabo.

En esta trobada, s’han analitzat els antecedents i la situació a escala nacional de la rehabilitació i els desafiaments del sector, així com les oportunitats i desafiaments de la Directiva de prestacions d’eficiència dels edificis, l’objectiu de la qual és millorar el rendiment energètic dels edificis i reduir el seu impacte ambiental, en línia amb els objectius climàtics de la Unió Europea.

Durant la seua intervenció, Juan Antonio Pérez Sala ha exposat els principals programes d’ajudes impulsats per la Generalitat per a gestionar les actuacions de rehabilitació i ha fet una menció concreta a les vivendes i locals afectats per la DANA.

També ha explicat quines són les previsions del Govern Valencià per a afrontar el futur pel que fa a la rehabilitació i ha apuntat la necessitat que s’incorpore al nou Pla estatal de vivenda. “Els programes en matèria de rehabilitació, eficiència energètica i regeneració urbana han de ser reconduïts al marc del nou Pla estatal de vivenda 26-29 de manera que es garantisca la seua continuïtat” ha insistit Pérez Sala, i ha manifestat que “així ho ha demandat la Comunitat Valenciana a través de les propostes remeses al Ministeri per la Direcció General de Vivenda per a la confecció del nou Pla estatal de vivenda”.

Pérez Sala, que ha defés la col·laboració publicoprivada per a poder afrontar el repte de la rehabilitació, ha apostat també per incentivar projectes “pilot” i ha remarcat la necessitat de rendibilitzar les actuacions.

**Més fons per a la rehabilitació**

A principis de 2025 la Generalitat va llançar la convocatòria d’ajudes dels programes d’actuacions de rehabilitació energètica, per al període 2024-2026, que va partir amb un finançament de 26.850.000 euros.

Segons l’acord de distribució territorial i els criteris de repartiment entre les comunitats autònomes del Pla de recuperació, transformació i resiliència i una vegada acreditat el compliment dels objectius establits, la Generalitat va sol·licitar formalment al Ministeri de Vivenda i Agenda Urbana, el mes de desembre passat de 2024, el tercer desemborsament de fons MRR que ascendix a un import total de 46,5 milions d’euros.

El director general de Vivenda ha assenyalat que estos fons addicionals, una vegada transferits pel Ministeri, s’incorporaran a l’actual convocatòria d’ajudes a la rehabilitació i amb això superarem els 73 milions d’euros en ajudes directes.

La convocatòria, que es mantindrà oberta de manera ininterrompuda fins al 27 de febrer de 2026, inclou ajudes a projectes de rehabilitació energètica en l’àmbit d’edificis, vivendes i elaboració del llibre de l’edifici i la redacció de projectes de rehabilitació realitzats a la Comunitat Valenciana.

Són subvencions dirigides a obres de rehabilitació energètica que s’executaran, en execució o ja executades si la data d’inici haguera sigut posterior al 01/02/2020 en el cas de persones físiques, o posterior al 06/10/2021 en el cas d’empreses.

A més d’estes ajudes, la Generalitat també està invertint de manera directa amb fons propis en la rehabilitació del parc públic de vivenda. Així, a través de l’Entitat Valenciana d’Habitatge i Sòl (EVha), el Consell ha fet una inversió de 29,6 milions en actuacions de rehabilitació en 402 vivendes públiques. D’esta quantia 7,2 milions són de fons europeus.

Així mateix, destaquen els programes de regeneració urbana desenrotllats per l’EVha, en concret, els dirigits a àrees de regeneració i renovació urbana (ARRU), que busquen la recuperació integral de barris mitjançant la rehabilitació d’edificis i la millora d’infraestructures urbanes. Per exemple, en el barri Miguel Hernández d’Alacant, l’EVha ha iniciat la segona fase de rehabilitació d’un edifici de 16 vivendes i 6 locals comercials, amb una inversió superior a 4,3 milions d’euros. Les obres inclouen la instal·lació d’ascensors i millores en l’eficiència energètica.

A més, des de l’EVha s’han promogut plans d’intervenció integral sostenible (PINNS), orientats a la millora d’elements comuns en edificis i espais públics i que s’implementen en diversos municipis per a revitalitzar àrees urbanes i millorar la qualitat de vida dels seus habitants. En total, s’han destinat més de 6 milions d’euros a estes actuacions en diferents localitats.

Finalment, la Generalitat ha subscrit acords amb entitats com la Fundació Institut Valencià de l’Edificació (IVE) per a investigar i desenrotllar solucions innovadores que milloren l’eficiència energètica en vivendes protegides. Este conveni, amb un pressupost de 242.000 euros, té com a objectiu reduir el consum energètic en el parc públic de vivendes.

**Actuacions d’emergència**

Després d’esdeveniments climàtics adversos, com la DANA del 29 octubre de 2024, el Consell, a través de l’EVha, ha gestionat també contractes d’emergència per a reparar i rehabilitar vivendes afectades. Estes intervencions inclouen tasques de neteja, desinfecció i reparació d’infraestructures danyades, amb la finalitat de restablir l’habitabilitat en el menor temps possible.

Fecha: 25/02/2025